Výzva na predkladanie spoločných projektov SR a OECD spolufinancovaných z dobrovoľných príspevkov SR pre OECD v roku 2023

Ministerstvo zahraničných vecí a európskych záležitostí SR (MZVEZ SR) zverejňuje výzvu na predkladanie návrhov **spoločných projektov SR a OECD na rok 2023**, ktoré budú spolufinancované z dobrovoľných príspevkov SR do OECD. Zámerom predkladaných návrhov je, v súlade s prioritami navrhnutými členmi Koordinačného výboru pre pôsobenie SR v OECD (KV) sústrediť sa na programové ciele jednotlivých orgánov štátnej správy, ktoré korešpondujú s myšlienkou OECD – „Lepšie politiky pre lepší život“ („*Better Policies for Better Lives*“).

**Hlavné prioritné oblasti a aktivity pôsobenia SR v OECD budú v roku 2023 zamerané na nasledovné oblasti:**

**1. Opatrenia zamerané na podporu ekonomiky a jej udržateľného rastu, zlepšenie kvality života občanov**

**2. Rozvoj sektorových politík a implementácia Agendy 2030**

**3. Podpora vzdelávania, inovácií, technologického pokroku a digitalizácie**

MZVEZ SR na financovanie spoločných projektov v roku 2023 vyčlenilo celkovú sumu 100 000 EUR vo forme dobrovoľných príspevkov SR do OECD v súlade s **uznesením vlády SR č. 408/2020.** Predkladateľ projektu je povinný zabezpečiť jeho spolufinancovanie v rozsahu minimálne 25 % rozpočtu projektu, ak Koordinačný výbor na pôsobenie SR v OECD (ďalej len Koordinačný výbor) nerozhodne inak.

Výzva je otvorená pre všetky **ústredné orgány štátnej správy, ich rozpočtové organizácie a štátne inštitúcie.** Jedna organizácia môže predložiť aj viacero návrhov projektov, alebo viaceré inštitúcie môžu predložiť spoločný projekt. Koordinačný výbor bude hodnotiť a vyberať projekty v zmysle nasledujúcich kritérií:

* Súlad s platnou legislatívou SR a s prioritami členstva SR v OECD na rok 2023,  (dostupné na webovom portáli MZVEZ SR  [www.mzv.sk](http://www.mzv.sk), v časti „Zahraničná politika/Slovensko v OECD/Spoločné projekty Slovenska a OECD“), ako aj so zameraním činnosti OECD.
* Projekty by mali byť spracované tak, aby spĺňali podmienky na vykázanie príspevkov financovania v štatistike OECD ako dobrovoľných príspevkov SR pre OECD podľa pravidiel OECD.

**Podmienky  na predkladanie  projektov:**

Projekt musí byť predložený na schválenie v slovenskom jazyku spoločne s vyplneným projektovým formulárom dostupným na webovom portáli MZVEZ SR [www.mzv.sk](http://www.mzv.sk) (Zahraničná politika/Slovensko v OECD/Spoločné projekty Slovenska a OECD) najneskôr **do 20. januára 2023** mailom na adresyivona.kvorkova@mzv.sk a denisa.husarova@mzv.skalebopoštou na adresu:

Odbor medzinárodných ekonomických organizácií

Ministerstvo zahraničných vecí a európskych záležitostí

Hlboká cesta 2

833  36  Bratislava

Rozhodujúci dátum na doručenie návrhu je dátum poštovej pečiatky.

**Projekt musí obsahovať**:

a) základný cieľ, s osobitným dôrazom na jeho prínos pre SR,

b) charakteristiku kľúčových činností, ktoré sa budú v rámci projektu realizovať,

c) náklady financovania projektu, vrátane výšky dobrovoľného príspevku SR, mieru a spôsob spolufinancovania zabezpečeného predkladateľom,

d) ďalšie relevantné informácie podľa uváženia predkladateľa.

**Výber projektov:**

Podmienky a postup výberu projektov sú špecifikované v Mechanizmevýberu a realizácie spoločných projektov SR a OECD spolufinancovaných z dobrovoľných príspevkov SR pre OECD zverejnenom pri tejto výzve.

*Pri predkladaní projektov treba venovať pozornosť aj ďalším dôležitým ustanoveniam mechanizmu výberu a realizácie spoločných projektov:*

1. Predkladateľ projektu nesie plnú zodpovednosť za jeho **formálnu i obsahovú prípravu, realizáciu, ako aj vypracovanie príslušných hodnotiacich informácií.**
2. Zvýšenú pozornosť treba venovať príprave rozpočtu s cieľom dodržať zásadu efektívnosti vynaložených finančných prostriedkov.
3. Schválené projekty budú financované prostredníctvom dobrovoľného príspevku SR do OECD. Dobrovoľný príspevok do OECD musí byť poskytnutý v rozpočtovom roku 2023.
4. Predkladateľ zodpovedá za realizáciu cieľov projektu, je povinný zabezpečiť jeho vyhodnotenie a predloženie Koordinačnému výboru prostredníctvom MZVEZ SR, ako aj archivovanie súvisiacich dokumentov a dokladov kvôli následnej kontrole.
5. Predkladateľovi sa odporúča preveriť realizovateľnosť predkladaného projektu s príslušným direktoriátom OECD.

Po ukončení termínu na predkladanie projektov MZVEZ SR vypracuje ich predbežné hodnotenie na základe vyššie stanovených kritérií a predloží ich na schválenie Koordinačnému výboru pre pôsobenie SR v OECD. Ďalšie informácie v prípade potreby poskytne:

Ministerstvo zahraničných vecí a európskych záležitostí SR

Odbor medzinárodných ekonomických organizácií, tel.:  02/5978 3865, 3831.

Stála misia SR pri OECD, tel.: 0033156265090, e-mail: oecd.paris@mzv.sk